Семинар по традиционен Ян стил Тай Чи с майстор Ян Дзюн - 2014
От 10 до 16 aприл във Велико Търново се проведе международен семинар по традиционен Ян стил Тай Чи с Майстор Ян Дзюн. Присъстваха участници от България, САЩ, Италия и Унгария. Семинарът започна с лекция на Майстор Ян пред студентите на Великотърновския университет. В нея той изложи основата на философията, която стои зад Тай Чи – теорията за Ин и Ян.

Тъй като почти всички участници познаваха 103-позиционната форма на семейство Ян, Майсторът съсредоточи тренировките върху базовите технкики в Тай Чи. От 11 до 13 април той преподаде основните изисквания за работа с крака, техника на ръцете и форма на тялото, както и упражнения за отработване на правилното им изпълнение.

От 14 до 15 април Майстор Ян преподаде за пръв път в България 67-позиционната форма с меч. Освен чисто механичните тренировки на движенията Майсторът разкри идеите, стоящи зад имената на позициите. Те се коренят в китайската култура, в нейния бит и митология и така често остават скрити за трениращите хора от Запада.

На 16 април членовете на Международната Ян стил Тай Чи Чуан асоциация имаха възможност да тренират бутащи ръце (туишоу) под ръководството на Майстор Ян. Той обърна внимание на основните програми с фиксирана стъпка.

От СК "Черен Дракон" в семинара участваха ръководителят на клуба Петър Драгоев и старши инструктор Димитър Михайлов - 2-ра степен фамилен Ян стил Тай Чи Чуан.